Elokuvakoneenhoitajien yhdistys

Toimintasuunnitelma 2019 vuosikokoukseen, joka pidetään Helsingissä 17.11.2018.

1. Painopisteet

EKH:n toiminnan painopisteet vuonna 2019:

* Jäsenten edunvalvonta
* Ammattilaisuuden merkityksen korostaminen ja arvostuksen nostaminen
* Jäsenhankintakampanja

Elokuvakoneenhoitajien yhdistys (EKH) pyrkii vahvistamaan jäsenten edunvalvontaa työmarkkinoilla, parantamaan yhdistyksen sisäistä viestintää sekä yhteydenpitoa Teatteri- ja mediatyöntekijöiden liittoon (Teme) ja sen muihin jäsenjärjestöihin.

Edunvalvonnassa on keskeistä jäsenten työskentelyolosuhteiden, palkkauksen ja työilmapiirin parantaminen. Edunvalvontatyötä EKH tekee yhdessä Temen kanssa. EKH korostaa alalla toimivien ammattilaisuutta ja edellyttää niin työntekijöiden kuin työnantajien kunnioittavan sopimuksia.

Palvelualojen työntekijäliitto PAMin neuvottelema Elokuvateattereita koskeva työehtosopimus on voimassa 29.2.2020 asti.

2. Talous

Yhdistyksen talouden perustana ovat jäsenmaksutuotot.  Jäseniltä perittävä jäsenmaksu on 1,6 % palkasta.

EKH:n käyttöön jää 0,1 % vastaava osuus palkasta. Tällä rahalla EKH järjestää jäsentilaisuuksia ja osallistuu yhteistyöhön muiden alan toimijoiden kanssa elokuvateatterikulttuurin edistämiseksi.

Yhdistyksen toimistona on keskusjärjestö Teatteri- ja mediatyöntekijöiden liiton toimisto. Yhdyshenkilönä toimii Anne Saveljeff. Muut Temen työntekijät – toiminnanjohtaja-lakimies Karola Baran ja jäsensihteeri Tanja Tiukkanen - huolehtivat toimenkuvansa mukaan yhdistyksen jäsenpalveluista ja muista tehtävistä.

3. Ammattilaisuus, ammattitaidon ylläpitäminen ja arvostuksen nostaminen

EKH:n toiminnan keskiössä ovat jäsenet – 35 alan ammattilaista, jotka eri puolilla Suomea tekevät työtään. Toiminnan lähtökohtana on jäsenistön hyvinvointi ja toimeentulo. EKH pyrkii vahvistamaan yhteistyötä elokuvateatterin työntekijöiden kesken.

4. Jäsenpalvelut ja tiedotus

Jäsenten tarpeisiin pyritään vastaamaan nopealla ja tehokkaalla tiedotuksella. Tämän mahdollistaa Temen kehittynyt sähköinen viestintäjärjestelmä.

Jäsenet saavat jäsenkortin, jolla saa alennuksia tuotteista ja palveluista (selviävät kotisivuilta). Rahanarvoinen jäsenetu kaikille työikäisille varsinaisille jäsenille on If-vakuutusyhtiön vakuutus vapaa-aikaan.

Jäsenlehti on neljästi vuodessa ilmestyvä Meteli, joka on integroitu Temen kotisivuihin. Sen sisältö on työelämä- ja ay-keskeinen, muuttuvan työelämän haasteisiin painottuen. Jäseniltä toivotaan ideoita ja juttuehdotuksia lehteen.

Yhdistyksen kotisivut ovat osoitteessa www.teme.fi/ekh Sivuja kehitetään toimintavuonna vastaamaan jäsenten tarpeita. Jäsenet saavat ideoida sisältöjä yhdessä hallituksen kanssa.

Elokuvakoneenhoitajien yhdistys ry

Hallitus